A **Sociedade Española para o Procesamento da Linguaxe Natural** (SEPLN, **Sociedad Española para el Procesamiento del Lenguaje Natural)** é unha asociación científica sen ánimo de lucro que realiza as súas actividades na área do procesamento da linguaxe natural desde que foi creada en 1983. A profesora Felisa Verdejo, profesora da Facultade de Informática na Universidade do País Vasco naquela altura, foi un dos seus socios fundadores e a primeira presidenta da sociedade.

As súas dúas actividades principais son a celebración anual dun congreso internacional sobre procesamento da linguaxe natural e a publicación cada seis meses da revista científica *Procesamiento del Lenguaje Natural* (*Procesamento da Linguaxe Natural*). Ambas as dúas actividades foron o xermolo da creación dunha comunidade investigadora internacional, localizada maiormente na península ibérica e en Latinoamérica, que promove o tratamento automático da linguaxe natural e, en particular, as súas aplicacións á lingua española e ás outras linguas da península ibérica.

Congreso
--------

Portada de revísta *Procesamiento del Lenguaje Natural.*
O congreso da **Sociedade Española para o Procesamento da Linguaxe Natural** celébrase anualmente desde 1983. Os artigos presentados avalíanse de forma anónima por polo menos tres expertos da área do procesamento da linguaxe natural. No 2023 celebrouse en Xaén.

Revista científica *Procesamiento del Lenguaje Natural*
-------------------------------------------------------

A sociedade edita a revista científica *Procesamiento del Lenguaje Natural* desde 1983 con dous números cada ano (en marzo e setembro).

En 2022 tiña un indicador SNIP (Source Normalized Impact per Paper), de Xornal Indicators, de 0,93 e un SJR (de SCImago Journal Rankings) de 0,421 e unha posición no cuartil 3º en aplicacións informáticas e no cuartil 1º en linguaxe e lingüística.

Os seus artigos están indexados en DBLP.

O ISSN da súa edición en papel é 1135-5948. O ISSN da súa edición electrónica é 1989-7553.

Comunidade de PLN para español, vasco, catalán e galego
-------------------------------------------------------

A sociedade SEPLN construíu unha comunidade académica ao redor do procesamento da linguaxe natural, coordinando máis de trinta grupos de investigación que traballan con algunha destas catro linguas: español, vasco, catalán e galego. Esta comunidade académica é unha referencia tanto en Latinoamérica como a nivel mundial, grazas ao éxito dos modelos deseñados para o procesamento destas catro linguas.

Recursos de tecnoloxía lingüística para 43 linguas europeas en 2022.
O desenvolvemento coordinado das tecnoloxías lingüísticas levado a termo por esta comunidade científica beneficiou ao conxunto de linguas, tamén ao asturiano e aragonés. Esta influencia positiva da actividade de SEPLN pode observarse no informe do programa europeo European Language Equality (ELE) que analizou a situación das linguas europeas no ámbito das tecnoloxías lingüísticas en 2022. Por unha banda, o español era unha das catro linguas con máis recursos entre as linguas oficiais, detrás de inglés, loxicamente, mais ao par do alemán e o francés; por outra banda, o catalán, o vasco e o galego eran as mellor colocadas entre as linguas non oficiais, xunto co galés, mesmo cunha posición mellor que a dalgunhas das linguas oficiais ou nacionais (como o gaélico irlandés ou o maltés). Esta situación débese, posibelmente, a que a tecnoloxía e os recursos para o catalán, o vasco, o galego e mais o español foron desenvolvidos durante moitos anos en foros como o da SEPLN, o que facilitou unha colaboración entre os grupos investigadores que favoreceu o desenvolvemento sincronizado da tecnoloxía para estas catro linguas en beneficio mutuo.

European Language Grid (ELG, 2023-09-14) Catálogo de Recursos por Lingua| Lingua | # Produtos | Referencia (procura de ELG) |
| --- | --- | --- |
| Inglés | 6.192 |  |
| Castelán | 2.540 |  |
| Alemán | 2.382 |  |
| Francés | 2.120 |  |
| Catalán | 641 |  |
| Vasco | 353 |  |
| Galego | 262 |  |
| Aragonés | 30 |  |
| Asturiano | 21 |  |

Presidentes
-----------

Mesa redonda cos presidentes e presidentas da SEPLN no seu 25º aniversario.
Os presidentes que rexeron esta sociedade desde o ano da súa creación foron os seguintes:

| Anos | Presidente ou presidenta |
| --- | --- |
| 2007- | L. Alfonso Ureña |
| 1996-2007 | Manuel Palomar |
| 1990-1996 | Maria Antònia Martí |
| 1984-1990 | Felisa Verdejo |
| 1983-1984 | Luís Sopeña |

Premios SEPLN
-------------

A Sociedade Española para o Procesamento da Linguaxe Natural concede anualmente o Premio SEPLN á investigación en procesamento da linguaxe natural. A finalidade do premio é a promoción e divulgación da investigación no campo das tecnoloxías da linguaxe humana. En 2018 outorgouse a vixésimo sétima edición do premio.

Referencias
-----------

1. ↑  "SEPLN | Sociedad Científica Informática de España" (en castelán). Consultado o 11 de xaneiro de 2019.
2. ↑  "Sociedad Española para el Procesamiento del Lenguaje Natural | Portal del Hispanismo". Consultado o 11 de xaneiro de 2019.
3. ↑  "SEPLN 2023 - XXXIX CONGRESO INTERNACIONAL DE LA SOCIEDAD ESPAÑOLA PARA EL PROCESAMIENTO DEL LENGUAJE NATURAL". Consultado o 29 de agosto de 2023.
4. ↑  "Procesamiento del Lenguaje Natural". Consultado o 22 de febreiro de 2019.
5. ↑  "Indice de calidad SNIP (Source Normalized Impact per Paper) para la revista SEPLN".
6. ↑  "Procesamiento de Lenguaje Natural". Consultado o 13 de xaneiro de 2019.
7. ↑  "dblp: Procesamiento del Lenguaje Natural". Consultado o 13 de xaneiro de 2019.
8. ↑  *www.sepln.org* .  Falta o `|title=` (Axuda)
9. 1 2  Rehm, Georg; Way, Andy (2023). Rehm, Georg; Way, Andy, eds. *Strategic Research, Innovation and Implementation Agenda for Digital Language Equality in Europe by 2030*. Cognitive Technologies (en inglés). Cham: Springer International Publishing. pp. 387–412. ISBN 978-3-031-28819-7. doi:10.1007/978-3-031-28819-7\_45.
10. ↑  *live.european-language-grid.eu* (en inglés) .  Falta o `|title=` (Axuda)
11. ↑  "ELG-English". *live.european-language-grid.eu* (en inglés).
12. ↑  "ELG-German". *live.european-language-grid.eu* (en inglés).
13. ↑  "ELG-French". *live.european-language-grid.eu* (en inglés).
14. ↑  "ELG-Catalan". *live.european-language-grid.eu* (en inglés).
15. ↑  "ELG-Basque". *live.european-language-grid.eu* (en inglés).
16. ↑  "ELG-Galician". *live.european-language-grid.eu* (en inglés).
17. ↑  "ELG-Aragonese". *live.european-language-grid.eu* (en inglés).
18. ↑  "ELG-Asturian". *live.european-language-grid.eu* (en inglés).

Enlaces externos
----------------

* Sitio web da SEPLN
* @SEPLN Conta en Twitter da SEPLN
* Sitio web da revista SEPLN
* Fotografías de SEPLN até 2009

|  |  |
| --- | --- |
| Control de autoridades | 
* Wd: Q60586288
* WorldCat
* VIAF: 146458806
* NKC: kn20090123015

 |